b"\n_START_ARTICLE_\nCunco\n_START_SECTION_\nHist\xc3\xb2ria\n_START_PARAGRAPH_\nCunco neix com un fort per a la defensa i comen\xc3\xa7ament de la colonitzaci\xc3\xb3, empla\xc3\xa7ada entre els terrenys inundables Cunco i Nahuelcura i propera a l'afluent del riu Allip\xc3\xa9n. L'arribada del ferrocarril al comen\xc3\xa7ament del segle XX va actuar com a detonant del seu desenvolupament urb\xc3\xa0._NEWLINE_Un dels aspectes m\xc3\xa9s notables de la hist\xc3\xb2ria aeron\xc3\xa0utica sud-americana va oc\xc3\xb3rrer el 13 d'abril de 1918, quan el pilot argent\xc3\xad Luis Candelaria s'enlaira des de la localitat argentina de Zapala i despr\xc3\xa9s de realitzar un vol de 2 hores i 30 minuts i arribar als 4.000 metres sobre el nivell del mar, aconsegueix descendir i aterrar a la rodalia de Cunco en una improvisada pista, aconseguint d'aquesta manera realitzar l'anhelat encreuament de la serralada dels Andes amb avi\xc3\xb3._NEWLINE_L'any 1998 es va aixecar un monument binacional a Cunco per recordar la gesta d'aquest intr\xc3\xa8pid aviador que va morir als 71 anys a la seva ciutat natal San Miguel de Tucum\xc3\xa1n l'any 1963 i que va ser enterrat a la localitat de Zapala segons la seva \xc3\xbaltima voluntat, lloc on va iniciar aquest hist\xc3\xb2ric fet que va marcar la seva vida.\n_START_SECTION_\nDemografia\n_START_PARAGRAPH_\nLa poblaci\xc3\xb3 censada a la comuna el 2002 era d'uns 18.703 habitants. El 2009 tenia una considerable poblaci\xc3\xb3 d'\xc3\xa8tnia maputxe (24%). La majoria de la poblaci\xc3\xb3 manifestava professar la religi\xc3\xb3 cat\xc3\xb2lica (76%, 2002) amb un important sector d'evangelistes (18%, 2002). El 2009 tenia una taxa de desocupaci\xc3\xb3 del 20% i una taxa de pobresa del 31% per sobre les mitjanes de la regi\xc3\xb3 i el pa\xc3\xads (2009). L'ocupaci\xc3\xb3 era dominada eminentment pel sector primari (36% dels ocupats, 2010) amb unes cabanyes ramaderes que superaven els 70.000 caps de bestiar (principalment bovins i ovins, 2007). Hi tamb\xc3\xa9 un cert component del sector terciari i d'administracions p\xc3\xbabliques."